Παϊδάκια προβατίνας στα κάρβουνα με σπαράγγια
Ο Γιώργος Τσιλιγκίρης, σεφ και ιδιοκτήτης του εστιατορίου Τηλέμαχος, μας προτείνει έναν ύψιστης νοστιμιάς μεζέ: παϊδάκια προβατίνας στα κάρβουνα με σπαράγγια.
2 κιλά ανάμεικτα πρόβεια παϊδάκια, πάχους 2-3 εκ., σπαράγγια άγρια ή ήμερα, για συνοδευτικό, αλάτι, φρεσκοτριμμένο πιπέρι, ελαιόλαδο, για το άλειμμα
Για να ετοιμάσουμε τα παϊδάκια προβατίνας στα κάρβουνα με σπαράγγια, ξεκινάμε και απλώνουμε όλα τα παϊδάκια σε μονή στρώση σε μεγάλο ταψί, τα αλατίζουμε γενναιόδωρα και από τις δύο πλευρές και τα αφήνουμε για 1 ώρα εκτός ψυγείου, ώστε να «ιδρώσουν», να αποβάλουν  το περιττό υγρό.Τα σκουπίζουμε καλά.Ετοιμάζουμε δυνατή θράκα (το χέρι μας να αντέχει για 5 δευτερόλεπτα σε ύψος περίπου 10 εκ. από τη σχάρα, την οποία έχουμε στο χαμηλότερο σημείο πάνω από τη θράκα – ρυθμίζουμε και ελέγχουμε αναλόγως και την ψησταριά υγραερίου).Ψήνουμε τα παϊδάκια για 20-25 λεπτά (για medium ψήσιμο), με τακτικά γυρίσματα, μέχρι να ροδίσουν ελαφρά εξωτερικά και να παραμείνουν ζουμερά εσωτερικά.Με τα πρόβεια παϊδάκια αποφεύγουμε το παρατεταμένο ψήσιμο και το έντονο ρόδισμα, γιατί είναι κρέας σχετικά συμπαγές και αν παραψηθεί γίνεται εύκολα σκληρό.Βάζουμε τα παϊδάκια σε πιατέλα και σερβίρουμε με όσα σπαράγγια θέλουμε (βρασμένα σε άφθονο αλατισμένο νερό για 5-6 λεπτά). Προαιρετικά ραντίζουμε με λίγο χυμό λεμονιού.
Προβατίνα,Σπαράγγια,BBQ,Απόκριες,Τσικνοπέμπτη